- Óosana
- <
- 13
- >

13
Abarammasa Rootasa náadu náadu fu úfafa.
1 Abarammafa Isipa máqa máaqakíqari súani afu dínni átaaqeendari dínni átaaqeenni Kannaana máqa máaqai qumurandée narí ánaaqa fáqa Róotana fáqa narí aiqáma qumíasana faqa máree fínau. 2 Abarammafa aináina faqáafa márinau. Sipsípa faqa mimmí faqa burimakáù faqa siruáa faqa kóora fáqa faqáafa márinau.
3 Mifa miqóoqari quqásee fífiiufanoo Beeteera máqusa ámummaqa fímarínau. Mifá óoqai narí Beeteera máqusa faqa Ai máqusa faqa qámbaana uíqaana máqa usakáqooqoo óoqu ranau. 4 Óoqai mifa miqóo tatúfira qáinda áuquqoo óoqureenoo Karaambáiqa innaaru qímamaqánau.
5 Róotafa fáqa sipsípauqa faqa mimmíuqa faqa burimakáuqa fáqa faiqì ánaasee fáqa narí aináinira fáiqiuqa faqa mánaaqauqa faqa Abarammana fáqa nímariqau. 6 Miqandá moómoo áandau áinaina faqáaqanda máridaqa aandáuqa néemaru andandáfa sía amanaíkufaqa sía amana moodáanaki máriaqaa inóo márinau. 7 Miqíqa márufanoo Abarammana aandáusaa rakísi marúsa faqa Rootana aandáusaa rakísi marúsa faqa ándanda nárana sáara tínooriqau. Mikarí Kannaana máqannaasa faqa Peerisa máqannaasa faqa mi maqánasaa káqi máriqau. 8 Abarammafa miná qáfamaseenoo Róotana qímaminau. Maasá moodáa óosana máridaqa anée fáqa qinée fáqa sía tínooria, aní faiqi námu fáqa qiní faiqi námu fáqa sía tínooriaqa. 9 Maqa máaqa firaatiámma máridanoo ánià, aníndiri raináà, anee aninná áidimari maqána qáfamasee útaaqamásee mi tinai fínaqa qinée moó tinai fuanáura.
10 Miqí qímasee qímamufánoo Róotafa áfu máqaidanoo Yóoradanna nóopundu dínni márufanoo Sooara máqusa dínni márufanoo mi qambaanná nammári moómoo márinau. Karaambáiqa kádidakíara foorá moómoo námmari márinau. Ámiqinoo máridanoo Isipa máqa máaqara foorá márinau. Mi aukuannái Karaambáiqa Soodoomma máqusa fáqa Koomoora máqusa fáqa sía náru kámmuqoo Róotafa mi maqa maaqána qáfanau. 11 Róotafa qáfamaseenoo aiqáma Yóoradanna áfaasasaa óoqu máriraree qímaseenoo súani óosanai fímaru aatatá finau. Miqí mándeeqara raináqau. 12 Abarammafa Kannaana máqa máaqai káqi márufanoo Róotafa Soodoomma máqusa aaqá maqúsauqa dínni dínni márufanoo qámbaana noopúnduki narí úiqaana máqa usakánau. 13 Soodooma máqannaasa káaqa mandáinaina máree márusa máridaqa. Karaambaíqa áfusaa óosana óosana mandáinainá uqanna áuqee máriqau.
Abarammafa Heebaroona máqa máaqai finau.
14 Róotafa fífufanoo Karaambáiqa Abarammana qímaminoo qinau, anée máriannáqooqari ámiqimmasee aiqáma atinai aiuqía. 15 Anee qáfaanna maqa maaqána aní faqa anísaaqari kambíqainausa faqa nímisáananoo náaruara náaruara ínnindi kámminoo máriannoo. 16 Qinée aní áiku ásauku asumu moómoo kambíqa nímaqáanaura. Sía amana moó fánnoo ásaana rírana amanaikíannoo. Núkuda aiqáma amaná ásaana rifáranoo, aní faiqi námu kai sía amana nísaana rifáranoo. 17 Doo maqee óonuree aiqáma maqa máaqa qinée aní ámiannana aiuqíà.
18 Abarammafa minára iriséenoo narí úiqaana máaqa rapéemma máreenoo Heebaroona máqa máaqaki Mámareena saqáriuqa atukakí óoqureenoo miqóo Karaambáiqa tatúfira qáinda óoninnai áuquseenoo tatúfirana suqá áminau.

- Óosana
- <
- 13
- >

© 1983, 2001 Wycliffe Bible Translators, Inc.